## Pravilnik o obavljanju privrednoga i športskoga morskoga ribolova te zaštiti riba i drugih morskih životinja na području Velebitskoga kanala

### NN 49/1993 (26.5.1993.), Pravilnik o obavljanju privrednoga i športskoga morskoga ribolova te zaštiti riba i drugih morskih životinja na području Velebitskoga kanala

# MINISTARSTVO POMORSTVA PROMETA I VEZA

Na temelju članka 14. i 41. stavka 1. Zakona o morskom ribarstvu ("Narodne
novine", br. 44/80., 41/84., 9/88., 8/91., 61/91. 22/92 i 26/93) i
članka 91. Zakona o upravi ("Narodne novine", br. 16/78., 50/78.,
29/85., 48/85., 41/90., 47/90 i 53A/91) ministar pomorstva, prometa i veza
donosi

## PRAVILNIK

### o obavljanju privrednoga i športskoga morskoga ribolova te zaštiti riba i drugih morskih životinja na području Velebitskoga kanala

I. OPĆE ODREDBE

Članak 1.

Ovim Pravilnikom radi zaštite riba i drugih morskih životinja regulira
se morski ribolov odnosno određuju se sredstva, način i vrijeme njihove
upotrebe pri obavljanju morskog ribolova, način i uvjeti pod kojima pravne
i fizičke osobe mogu obavljati privredni i športski morski ribolov odnosno
lov riba, rakova, glavonožaca, spužava, školjkaša i koralja na području
Velebitskoga kanala.

Članak 2.

Područjem Velebitskog kanala (u daljnjem tekstu: Velebitski kanal) u
smislu ovog Pravilnika smatra se područje koje je unutar spojnica između
točaka odredenih na pomorskim kartama Državnog hidrografskoga instituta
u Splitu A i B, te C i D, te E i F, te H i I i obale kopna i na području
između obale o. Paga i obale kopna: točka A - Rt Bejavec na o. Krk točka
B - svjetionik Ertak na kopnu točka C - RT Škuljica na o. Krk točka D -
Rt Stražica na o. Prvić točka E - Rt Šilo na o. Prvić točka F - Rt Sajalo
na o. Goli točka G - Rt Saramić na o. Rab točka H - Gornji rt na o. Dolin
točka I - Zali rt (Koromačna) na o. Pag točka J - Ljubačka vrata točka
K - U. Lisarica na kopnu točka L - Rt Baljenica na kopnu točka M - Rt Korotanja
na kopnu.

II OBAVLJANJE PRIVREDNOG RIBOLOVA

1. Ribolov male plave ribe

Članak 3

Ribolov male plave ribe u Velebitskom kanalu je dozvoljen i mora se
obavljati u skladu s odredbama Pravilnika o privrednom i športskom ribolovu,
uzgoju riba i drugih morskih životinja, vađenju spužava, koralja, školjkaša
i morskog bilja ("Narodne novine", br. 34/85, 35/86, 26/87, 9/89
i 26/90). Ribolov male plave ribe koji se obavlja uz pomoć osvjetljenja,
izuzetno se u Velebitskom kanalu ne dozvoljava na udaljenosti manjoj od
0,1 Nm od obale. 2. Ribolov velike plave ribe

Članak 4.

Ribolov velike plave ribe u Velebitskom kanalu je dozvoljen i mora se
obavljati u skladu s Pravilnikom o privrednom i športskom ribolovu, uzgoju
riba i drugih morskih životinja, vađenju spužava, koralja, školjkaša i
morskog bilja 3. Ribolov s obalnim povlačnim mrežama

Članak 5.

Ribolov s obalnim povlačnim mrežama koćicama ili tartanama u Velebitskom
kanalu je dozvoljen i mora se obavljati u skladu s Pravilnikom o privrednom
i športskom ribolovu, uzgoju riba i drugih morskih životinja, vađenju spužava,
koralja i školjkaša i morskog bilja. 4. Ribolov pridnenim povlačnim mrežama-koćama

Članak 6.

U Velebitskom kanalu za ribolov pridnenim povlačnim mrežama - koćama
određuju se tri ribolovne zone, koje se nalaze unutar spojnica između točaka
određenih na pomorskim kartama Državnoga hidrografskoga instituta u Splitu,
i to: Ribolovna zona I. je područje omeđeno spojnicama koje spajaju točke
od A do D: A Rt Tokal na obali kopna B Lukobran Senj na obali kopna C Rt
Družinin na o. Krk D Rt Sokol na o. Krk Ribolovna zona II. je područje
omeđeno spojnicama koje spajaju točke od A do J: A Lukobran Senj na obali
kopna B Biluća na obali kopna C Rt Sokol na o. Krk D uvala Senjska na o.
Goli E Vela Draga na o. Goli F Rt Saramić na o. Rab G Rt Smokvica na o.
Grgur H Rt Kosača na o. Grgur I Rt Stražica na o. Prvić J Rt Škuljica na
o. Krk Ribolovna zona III. je područje omeđeno spojnicama koje spajaju
točke od A do E: A Biluća na obali kopna B Prizna na obali kopna C Rt Saramić
na o. Rab D Gornji Rt na o. Dolin E Zali Rt na o Pag.

Članak 7.

U svakoj od ribolovnih zona iz članka 6. ovog Pravilnika ribolov pridnenim
povlačnim mrežama - koćama (u daljem tekstu: koćarenje) dozvoljen je nakon
provedenog ždrijeba uz slijedeće uvjete

1. - Ribolovna zona I, četiri dana u mjesecu: siječnju, travnju, kolovozu
i prosincu;

- Ribolovna zona II, četiri dana u mjesecu: veljači, svibnju i listopadu
i

- Ribolovna zona III, četiri dana u mjesecu: ožujku, srpnju i studenom;

2. Koćarenje se obavlja trećeg, četvrtog, petog i šestog dana u mjesecu;

3. Koćaranje iz točke I. ovoga članka dozvoljeno je u mjesecu: travnju,
svibnju, srpnju i kolovozu od 07.00 do 19.00 sati, a u mjesecu listopadu,
studenom, prosincu, siječnju, veljači i ožujku od o8.00 do 18.00 sati.

4. Koćarenje u jednoj ribolovnoj zoni istovremeno mogu obavljati najviše
četiri plovila, koja se, na temelju provedenog ždrijeba, određuju rješenjem
Lučke kapetanije Rijeka;

5. Na temelju izvlačenja ždrijeba u jednom krugu može se dobiti odobrenje
za obavljanje dva dana koćarenja;

6. Koćarenje može obavljati samo plovilo koje je registrirano u upisniku
čamaca i čija snaga porivnog stroja ne prelazi 73 kW (100 kS) po originalnoj
tvorničkoj specifikaciji.

Članak 8.

Ždrijeb za obavljanje koćarenja iz članka 6. i 7. ovog Pravilnika provodi
se, za godinu koja dolazi, prvog ponedjeljka mjeseca listopada tekuće godine
u 12.00 sati u Lučkoj kapetaniji Rijeka. Obavijest o danu provođenja predmetnog
ždrijeba u Lučkoj kapetaniji Rijeka objavit će se na oglasnim pločama svih
lučkih kapetanija kao i na oglasnim pločama njihovih ispostava. Ždrijeb
provodi posebna komisija, sastavljena od djelatnika Ministarstva pomorstva,
prometa i veza i Lučke kapetnije Rijeka, koju imenuje ministar pomorstva,
prometa i veza. Komisija radi u sastavu od: predsjednika, četiri člana
i tajnika komisije.

Članak 9.

Ždrijebu za obavljanje koćarenja u Velebitskom kanalu može pristupiti
svaka pravna ili fizička osoba koja ispunjava slijedeće uvjete: - da ima
odgovarajuću pravnu osnovu na temelju koje može obavljati djelatnost privrednoga
ribolova (koćarenje); - da ima odgovarajuće plovilo (u vlasništvu ili u
zakupu);

Članak 10.

Prijava za ždrebanje predaje se komisiji na dan provođenja ždrebanja
u vremenu od 08,30 do 11,30 sati. Prijava za ždrebanje obvezno mora sadržavati
ime, prezime i adresu fizičke osobe odnosno naziv i sjedište pravne osobe
te ime ovlaštene osobe u pravnoj osobi. Uz prijavu za ždrebanje obvezno
se mora priložiti slijedeće:

1. fotokopiju dozvole za plovidbu čamca iz koje će biti vidljiva oznaka
i ime čamca (ako ga čamac ima), luka upisa, snaga pogonskog stroja (prema
originalnoj tvorničkoj specifikaciji), ime, prezime i adresu odnosno naziv
i sjedište vlasnika čamca;

2. fotokopiju pravnoga osnova na temelju kojeg pravna ili fizička osoba
može obavljati djelatnost privrednoga morskoga ribolova koćarenjem (rješenje
okružnoga privrednog suda o registraciji poduzeća za obavljanje djelatnosti
privrednoga morskoga ribolova ili odobrenje nadležnoga općinskoga organa
za obavljanje djelatnosti privrednoga morskoga ribolova);

3. potvrdu o uplaćenom novčanom iznosu od 15 DEM, revaloriziranih po
srednjem tečaju Narodne banke Hrvatske na dan uplate, na račun Lučke kapetanije
Rijeka na ime troškova provođenja ždrijeba. Pravna osoba, registrirana
za obavljanje privrednoga morskoga ribolova, može prijaviti za ždrebarenje
više čamaca-koćara ako njima obavlja djelatnost, ali se svaki takav čamac-koćar
mora posebno prijaviti i za svako prijavljeno plovilo ispuniti obveze iz
točke 1., 2. i 3. stavka 3. ovog članka.

Članak 11.

U ždrijeb za obavljanje koćarenja u Velebitskom kanalu prvo se stavlja
80 listića a na svakom od ovih listića upisana je zona, mjesec, dani (dva
dana) i sati (od do) kada se može obavljati koćarenje, Ukoliko izvlačenju
ždrijeba pristupi više od 80 zainteresiranih, broj od 80 ispunjenih listića
nadopunjuje se praznim listićima do ukupnog broja zainteresiranih i tek
nakon toga obavlja se izvlačenje. Ukoliko izvlačenju ždrijeba pristupi
manje od 80 zainteresiranih, najprije se pristupa izvlačenju ždrijeba u
prvom krugu a nakon toga obavlja se izvlačenje ždrijeba u drugom krugu.
U drugom krugu izvlačenju ždrijeba, ukoliko je broj zainteresiranih veći
od broja preostalih ispunjenih listića, prvo se broj neizvučenih ispunjenih
listića nadopunjuje sa praznim listićima do ukupnog broja zainteresiranih
i tek nakon toga obavlja se drugi krug izvlačenja.

Članak 12.

Nakon provedenog ždrijebanja komisija sastavlja zapisnik o rezultatima
ždrijeba, koji potpisuju svi članovi komisije, na temelju kojeg je kapetanija,
u roku od najduže 30 dana, dužna pravnim ili fizičkim osobama izdati rješenje/odobrenje
za obavljanje koćarenja u Velebitskom kanalu i dostaviti ta rješenja na
njihove adrese. Zapisnik o rezultatima ždrijeba (imena osoba, registracije
čamaca, zone, mjeseci i dane) za obavljanje koćarenja u Velebitskom kanalu,
Lučka kapetanija Rijeka će istaknuti na svojoj oglasnoj ploči kao i na
oglasnim pločama svih svojih lučkih ispostava, a isto tako - zbog provođenja
upravnog i inspekcijskog nadzora - taj zapisnik dostavit će se Ministarstvu
pomorstva, prometa i veza, te drugim lučkim kapetanijama.

Članak 13.

Rješenje/odobrenje za obavljanje koćarenja u Velebitskom kanalu koje
pravnim ili fizičkim osobama na temelju provedenog ždrijebanja izdaje Lučka
kapetanija Rijeka mora obvezno u dispozitivu sadržavati slijedeće podatke:

1. ime i prezime i adresu fizičke osobe ili naziv i adresu pravne osobe

2. registarsku oznaku čamca-koćara kojim će se obavIjati koćarenje

3. pravni temelj na temelju kojeg pravna ili fizička osoba rnože obavljati
koćarenje (broj rješenja okružnog privrednog suda o registraciji poduzeća
za obavljanje privrednoga morskoga ribolova ili odobrenje nadležnog općinskog
organa za obavljanje privrednoga morskog ribolova);

4. zonu, godinu, mjesec, dane i sate kada se može obavIjati predmetno
koćarenje;

5. obvezu osobe na koju je naslovljeno rješenje/odobrenje da je nakon
obavljenog koćarenja u roku od 15 dana dužna ispuniti statistički listić
(koji se daje kao prilog rješenju) i dostaviti ga na adresu Lučke kapetanije
Rijeka;

6. da se predmetno koćarenje mora obaviti navedenim čamcem-koćarom u
točno navedenom razdoblju te da se to rješenje/odobrenje ne može prenositi
na drugi čamac ili na drugo vremensko razdoblje.

Članak 14.

Pravne odnosno fizičke osobe, koje nakon obavljenog koćarenja, u za
to predviđenom roku, ne dostave ispunjene statističke listiće Lučkoj kapetaniji
Rijeka, ne mogu pristupiti slijedećem ždrijebanju za obavljanje koćarenja
u Velebitskom kanalu. 5. Lov velikih rakova

Članak 15.

Pod lovom velikih rakova u smislu ovog Pravilnika smatra se lov jastoga,
hlapova, kuka i rakovica. Lov velikih rakova u Velebitskom kanalu dozvoljen
je i mora se obavljati u skladu s odredbama Pravilnika o privrednom i športskom
ribolovu. uzgoju riba i drugih morskih životinja, vađenju spužava, koralja,
školjkaša i morskog bilja. 6. Lov škampa vršama za škampe

Članak 16.

Lov škampa vršama za škampe u Velebitskom kanalu dozvoljen je i mora
se obavljati vršama za škampe u kojih dužina stranice oka mreže nije manja
od 22 mm Iznimno do 31. prosinca 1993. godine dozvoljen je i lov škampa
vršama u kojih dužina stranice oko mreže nije manja od 18 mm.

Članak 17

Vrše u nizu-lac obvezno se moraju označiti sa dvije vidne oznake - signala
(na početku i na kraju niza-laca). Dimenzije stranica oznake - signala
moraju biti najmanje dimenzija 30 x 30 x 30 cm. Na oznaci - signalu obvezno
moraju biti vidljivo uredno ispisani, bojom vidno različitom od boje oznake
- signala, podaci o registarskoj oznaci čamca kojim se obavlja lov vršama
za škampe kao i broj vrša u nizu-lacu. Veličina slova i brojeva iz stavka
3. ovog članka mora iznositi najmanje 10 cm. Na oznaci-signalu mora obvezno
na okomito postav ljenom držaču ne kraćem od 50 cm, biti crvena zastavica
oblika istostraničnog trokuta dužine stranica ne manjih od 25 cm.

Članak 18.

Pravne i fizičke osobe koje obavljaju lov vršama za škampe moraju ispunjavati
statistički listić ulova za svaki mjesec i tako ispunjen listić, najkasnije
do 15. u slijedećem mjesecu, dostaviti Lučkoj kapetaniji Rijeka. Statistički
listići iz stavka l. ovog članka mogu se dobiti u Lučkoj kapetaniji Rijeka
i Zadar, kao i u Lučkim ispostavama Crikvenica, Novi Vinodolski, Senj,
Sveti Juraj, Karlobag, Starigrad, Šilo, Baška, Rab, Novalja i Pag 7. Ribolov
ludrom, zagonicom i fružatom

Članak 19.

Ribolov ludrom, zagonicom i fružatom u Velebitskom kanalu nije dozvoljen.
8. Ribolov s obalnim mrežama potegačama

Članak 20.

Ribolov s obalnim mrežama potegačama u Velebitskom kanalu je dozvoljen
i obavlja se u skladu s Pravilnikom o privrednom i športskom ribolovu,
uzgoju riba i drugih morskih životinja, vadenju spužava, koralja, školjkaša
i morskog bilja. 9. Ribolov s mrežama stajačicama

Članak 21.

Ribolov s mrežama stajačicama u Velebitskom kanalu je dozvoljen i obavlja
se u skladu s Pravilnikom o privrednom i športskom ribolovu, uzgoju riba
i drugih morskih životinja. vađenjem spužava, koralja. školjkaša i morskog
bilja. 10. Ribolov parangalima, vršama za lov riba i drugim malim ribolovnim
alatima

Članak 22.

Ribolov parangalima, vršama i drugim malim ribolovnim alatima u Velebitskom
kanalu dozvoljen je i mora se obavljati u skladu s Pravilnikom o privrednom
i športskom ribolovu, uzgoju riba i drugih morskih životinja, vađenju spužava,
koralja, školjkaša i morskog bilja.

III. OBAVLJANJE ŠPORTSKOGA RIBOLOVA

Članak 23.

Športski ribolov u Velebitskom kanalu je dozvoljen i obavlja se u skladu
s odredbama Pravilnika o privrednom i športskom ribolovu, uzgoju riba i
drugih morskih životinja, vađenju spužava, koralja, školjkaša i morskog
bilja.

IV. VAĐENJE SPUŽAVA, KORALJA I ŠKOLJKAŠA

Članak 24.

Vađenje spužava, koralja i školjkaša u Velebitskom kanalu dozvoljeno
je i obavlja se u skladu s odredbama Pravilnika o privrednom i športskom
ribolovu, uzgoju riba i drugih morskih životinja, vađenju spužava, koralja,
školjkaša i morskog bilja. Iznimno zbog zaštite od devastacije morskog
dna, zaštite riba i morskih organizama na području Velebitskog kanala ne
smiju se koristiti: 1. hidraulična drežda ("vongolara") za vađenje
školjkaša sa sistemom ispiranja ulova, 2. drežda s metalnim okvirom i grabljama
("rampon").

V ZAŠTITA RIBA I DRUGIH MORSKIH ŽIVOTINJA

Članak 25.

Zbog zaštite škampa (Nephrops norvegicus) u Velebitskom kanalu zabranjuje
se upotreba vrša za lov škampa u razdoblju 15. kolovoza do 1. listopada.

Članak 26.

Zbog zaštite populacije škampa - Nephrops norvegicus, pravne i fizičke
osobe, koje na području Velebitskog kanala obavljaju privredni ribolov
vršama za škampe, mogu u lovu koristiti najviše 150 komada vrša po svakom
registriranom plovilu.

VI. PRELAZNE I ZAVRŠNE ODREDBE

Članak 27.

U vrijeme lovostaja škampa vlasnici vrša za škampe obvezni su vrše ukloniti
iz mora ili ih povući na plićak i to najmanje 0,l Nm od obale.

Članak 28.

U vrijeme dozvoljenog koćarenja obvezno je ukloniti vrše za škampe i
druge ribolovne alate izvan područja na kojima se obavlja ribolov koćama.

Članak 29.

Zbog statističke obrade, Lučka kapetanija Rijeka dužna je prikupljene
i ispunjene statističke listiće iz točke 5. stavka 1. članka 13. i članka
17. ovog Pravilnika dostavljati znanstvenoj ustanovi koja obavlja monitoring
obavljanja ribolova u Velebitskom kanalu.

Članak 30

Danom stupanja na snagu ovog Pravilnika prestaju za područje Velebitskog
kanala važiti odredbe podtočke 6. stavka 1. i stavka 2. točke III. Naredbe
o ribolovu povlačnim mrežama - koćama ("Narodne novine", br.
24/91 i 58/92).

Članak 31

. U roku od 20 dana. nakon što ovaj Pravilnik stupi na snagu, provest
će se ždrijebanje po ovom Pravilniku za obavljanje koćarenja u Velebitskom
kanalu za 1993. godinu.

Članak 32.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/93-02/07

Urbroj : 530-03-93-3

Zagreb, 20. svibnja 1993.

Ministar pomorstva, prometa i veza

**Ivica Mudrinić, dipl. inž., v. r**

Pravilnik, NN 49/1993-950